Folketing
2009-02-19

Jamen altså, jeg må sige, at det simpelt hen er fuldstændig forkert, når man siger, at de kommer bagud. Det er jo ikke rigtigt. Dengang Folketinget havde besluttet, at der alene skulle være en prisfremskrivning, kunne man snakke om, at nogle sakkede bagud. Og så steg lønningerne blandt alle de mennesker, der var ude på arbejdsmarkedet. Så sagde man: Det her skal vi gøre lidt bedre. Og så valgte man at sige: Vi laver en satsregulering. Jeg kan godt høre, at det kan være, at jeg ikke har de rigtige pædagogiske værktøjer til at kunne forklare det her ordentligt, og derfor glæder jeg mig overordentlig meget til, at fru Marianne Jelved kommer på talerstolen om lidt. Så håber jeg, at hun sådan rigtig pædagogisk kan forklare, at det her ikke er noget med at fodre hunden med dens egen hale, og at det ikke er en uretfærdig måde, vi gør det på. Det er en fantastisk måde, vi gør det på i det her land, når vi giver satsregulering: Vi sikrer, at mennesker helt uden for arbejdsmarkedet også får del i den velstandsstigning, der kommer i det her land. Så jeg er ikke enig i det, der bliver spurgt om.